上杭帥吕舍人
作者：王令
朝代：宋

paragraphs: 玉海澄中粹，金山拔外佳。
無前誰與敵，獨進不容偕。
列象明星璧，遺思結舘娃。
一麾迎日下，四海望霖乖。
今見詢僉允，從來注意諧。
推溝常己任，濟域定民皆。
富裕吳中俗，優游治外懷。
樽環常滿客，醉擁坐添釵。
賤子儒名業，平生客旁淮。
塵埃方困頓，時命兩沉埋。
居拙思營窟，炊窮欲析骸。
毛生禰衡刺，麻繋吕匡鞋。
海遠狂圖酌，天髙妄欲階。
請雖非義得，來實爲貧嗟。
况是常瞻目，将希未施崖。
雖然愚者慮，庶享惡人齋。
肉骨非難力，銘心謝莫涯。
定須爲進互，庶或未愚柴。